Uniunea Europeană critică interdicţiile de călătorie, după o decizie a Belgiei.
Uniunea Europeană a criticat, luni, restricţiile de călătorie impuse de unele ţări. Criticile vin în contextul unei decizii a Belgiei de a prelungi unele interdicţii până în aprilie, catalogând măsurile drept disproporţionate.
Belgia, ţară în care se află principalele instituţii ale Uniunii Europene, a anunţat în ianuarie interzicerea călătoriilor nonesenţiale, din cauza pandemiei. Premierul belgian, Alexander De Croo, a anunţat acum că măsura va fi prelungită până pe 18 aprilie."Am fost surprinşi să aflăm din presă despre prelungirea interdicţiilor de călătorie", a reacţionat Christian Wigand, un purtător de cuvânt al Comisiei Europene, conform Agenţiei France-Presse şi cotidianului Le Figaro."Statele membre trebuie să respecte principiul proporţionalităţii înscris în Dreptul Uniunii Europene. Nu credem că aceste interdicţii respectă acest principiu", a subliniat Christian Wigand.În februarie, Comisia Europeană a criticat restricţiile de călătorie impuse de Belgia, Germania, Finlanda, Danemarca, Suedia şi Ungaria."Vom analiza răspunsurile primite din partea acestor state şi vom stabili ce opţiuni de reacţie sunt", a atras atenţia Christian Wigand."Libertatea de circulaţie este o libertate fundamentală. Vom continua să acţionăm pentru a ne asigura că recomandările adoptate de Consiliul UE vor fi respectate şi pentru a evita interdicţiile de călătorie", a afirmat, la rândul său, Didier Reynerds, comisarul UE pentru Justiţie.